**Ministru kabineta noteikumu “Grozījumi Ministru kabineta 2016. gada 25.oktobra noteikumos Nr. 692 “Darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.2. pasākuma “Atbalsts tehnoloģiju pārneses sistēmas pilnveidošanai” īstenošanas noteikumi”” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir sekmēt 1.2.1.2.pasākuma “Atbalsts tehnoloģiju pārneses sistēmas pilnveidošanai” īstenošanas efektivitāti, ieviešot jaunus atbalsta pasākumus un pilnveidojot esošos atbalsta pasākumus.Plānotais projekta spēkā stāšanās laiks ir 2018.gada aprīlis. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20. panta 6. un 13. punkts un Jaunuzņēmumu darbības atbalsta likuma 7.panta trešā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016.gada 25.oktobrī Ministru kabinetā tika apstiprināti noteikumi Nr.692 “Darbības programmas “Izaugsme un nodarbinātība” 1.2.1. specifiskā atbalsta mērķa “Palielināt privātā sektora investīcijas P&A” 1.2.1.2. pasākuma “Atbalsts tehnoloģiju pārneses sistēmas pilnveidošanai” īstenošanas noteikumi”” (turpmāk – MK noteikumi Nr.692).Lai uzlabotu 1.2.1.2.pasākuma “Atbalsts tehnoloģiju pārneses sistēmas pilnveidošanai” (turpmāk – 1.2.1.2.pasākums) īstenošanas efektivitāti, nepieciešami šādi grozījumi MK noteikumos Nr.692:- tehniski precizējumi terminoloģijas lietojumā atbilstoši aktuālākajai Fraskati rokasgrāmatai;- precizējumi attiecināmo izmaksu pozīcijas;- papildu nosacījumi pētniecības rezultātu komercializācijas un patentēšanas fonda efektīvākai darbības nodrošināšanai;- precizēti nosacījumi inovāciju vaučeru atbalsta piedāvājuma pilnveidošanā mikro, mazajiem, vidējiem un lielajiem komersantiem;- atbalsta pakalpojumu nodrošināšana sīkajiem (mikro), maziem, vidējiem komersantiem programmas “Apvārsnis 2020” MVK instrumenta ietvaros.Plānotie grozījumi pozitīvi ietekmēs 1.2.1.2.pasākuma iznākuma rādītājus i.1.2.1.bk (CO02) “Atbalstīto komersantu skaits, kas saņem grantus” un i.1.2.1.ck (CO28) “To komersantu skaits, kuri saņem atbalstu, lai laistu tirgū jaunus produktus”.Pēc veiktajām finanšu plūsmas prognozēm snieguma ietvars prioritārā virziena “Pētniecība, tehnoloģiju attīstība un inovācijas” ietvaros uz 2018.gadu tiks sasniegts atbilstoši Darbības programmā “Izaugsme un nodarbinātība” noteiktajam. Lai sasniegtu 1.2.1.2.pasākumam plānoto finanšu rādītāja vērtību nacionālajā līmenī 6 352 941 *euro* apmērā, finanšu rādītāju 3,65 milj. *euro* apmērā plānots piemērot 1.2.1.1.pasākuma "Atbalsts jaunu produktu un tehnoloģiju izstrādei kompetences centru ietvaros" ietvaros. Pēc veiktajām aplēsēm, 1.2.1.2.pasākuma finanšu rādītāja sasniegšana iespējama 1.2.1. specifiskā atbalsta mērķa “Palielināt privātā sektora investīcijas P&A” ietvaros:

|  |  |  |
| --- | --- | --- |
| Pasākums | Sasniedzamā finanšu vērtība uz 31.12.2018. | Plānotā finanšu vērtība uz 01.09.2018. |
| 1.2.1.1. | 13.64 milj. euro | 17 milj.euro |
| 1.2.1.2. | 6.35 milj. euro | 2.7 milj. euro |

Ekonomiskās sadarbības un attīstības organizācijas dokumenta „Fraskati rokasgrāmata” pamatmērķis ir palīdzēt novērtēt pētniecības un eksperimentālās izstrādes (P&I) darbības, izmantojot dažādus datu apkopošanas līdzekļus, tostarp apsekojumus, intervijas un administratīvos avotus. Rokasgrāmata tiek izmantota arī P&I datu interpretēšanai politikas izstrādes, īstenošanas un novērtēšanas ietvaros. Fraskati rokasgrāmatā sniegtās definīcijas tiek izmantotas jau vairāk nekā pusgadsimtu, un tās ir izturējušas laika pārbaudi. Tā kā ir izdots precizētais rokasgrāmatas izdevums “Pamatnostādnes datu vākšanai un ziņošanai par pētniecību un eksperimentālo izstrādi”, nepieciešams veikt terminu lietojuma precizējumus MK noteikumos Nr.692 attiecībā uz termina “jauns produkts programmatūras jomā” skaidrojumu, vienlaikus precizējot uzskaitījumu, ko neuzskata par jaunu produktu vai tehnoloģiju programmatūras jomā.Ministru kabineta 2015.gada 1.decembra noteikumu Nr.678 “Darbības programmas „Izaugsme un nodarbinātība” 3.2.1.specifiskā atbalsta mērķa „Palielināt augstas pievienotās vērtības produktu un pakalpojumu eksporta proporciju” 3.2.1.2.pasākuma „Starptautiskās konkurētspējas veicināšana” (turpmāk - 3.2.1.2.pasākums) īstenošanas noteikumi” ietvaros tiek nodrošināts atbalsts nacionālo stendu organizēšanai starptautiskām izstādēm ārvalstīs, kā arī atbalsts tirdzniecības misiju organizēšanai. 3.2.1.2.pasākuma mērķgrupa ir komersanti, kooperatīvās sabiedrības, zemnieku vai zvejnieku sabiedrības, individuālie uzņēmumi, biedrības un nodibinājumi. Lai stiprinātu tehnoloģiju pārneses procesu un jaunuzņēmumu veidošanos inovāciju jomā, kā arī sekmētu rezultatīvo rādītāju sasniegšanu tehnoloģiju pārneses programmā, 1.2.1.2.pasākuma īstenošanas noteikumi tiek papildināti ar iespēju finansējuma saņēmējam organizēt jaunuzņēmumiem dalību tirdzniecības misijās, kā arī attiecināt nacionālo stendu organizēšanu ārvalstīs. Atbalstāmās darbības tiek papildinātas ar atbilstošām attiecināmajām izmaksām.Plānotais atbalsta pasākums ir viens no būtiskiem kopējā paketē iekļautajiem LIAA piedāvātajiem atbalsta pasākumiem jaunuzņēmumiem. Būtiski atzīmēt, ka šobrīd valstiskais uzstādījums ir, ka jaunuzņēmumi ir īpaša uzņēmumu kategorija, kas būtu atbalstāma un attīstāma. Tādējādi plānotās tirdzniecības misijas tiks nodrošinātas tieši jaunuzņēmumiem, ņemot vērā to darbības specifiku, tieši jaunuzņēmumu ekosistēmai paredzētajos būtiskākajos ārvalstu pasākumos, piemēram, SLUSH pasākums Helsinkos vai tirdzniecības misija uz Silīcijas ieleju, ASV. Pasākumi tiks izvēlēti apzinot jaunuzņēmumu vajadzības un tendences. kas attiecīgi citiem komersantiem nebūs aktuāli.Papildus jāatzīmē, ka izmaksas, kas radīsies organizējot jaunuzņēmumu dalību izstādēs, konferencēs un tirdzniecības misijās šo noteikumu 17.1.10. un 17.1.12.apakšpunktā minēto darbību ietvaros, tiks uzskaitītas kā de minimis atbalsts komersantam atbilstoši de minimis atbalsta nosacījumiem, piemērojot 100% intensitāti. Tā kā LIAA kā finansējuma saņēmējs komersantam nodrošina pieeju kompleksam pakalpojumu kopumam, ko tirgū nepiedāvā citi tirgus dalībnieki, tiek nodrošināts, ka tiek ievērotas ar komercdarbības atbalstu saistītās prasības.Turklāt, lai tiktu novērsts dubultā finansējuma risks, LIAA kā finansējuma saņēmēja pienākums ir pārliecināties, vai komersants par vienām un tām pašām darbībām nepieprasa ES fondu finansējumu. LIAA organizētās tirdzniecības misijas un nacionālie stendi 1.2.1.2.pasākuma ietvaros ir specifiski orientēti uz jaunuzņēmumiem. Detalizēts procedūras apraksts ietverts LIAA izstrādātajā kārtībā, kādā piešķir atbalstu jaunuzņēmumiem.Līdz ar to, ņemot vērā iepriekš minēto un to, ka 1.2.1.2.pasākuma MK noteikumu grozījumu projekta 18.1.13. un 18.1.14.apakšpunktā minēto darbību – nacionālo stendu un tirdzniecības misiju organizēšana – attiecināmās izmaksas attiecas uz minēto darbību organizētāju, t.i. uz LIAA, uzskatām, ka šobrīd 1.2.1.2.pasākuma un 3.2.1.2.pasākuma ietvaros pieejamais atbalsts nepārklāsies.Lai veicinātu 1.2.1.2. pasākuma realizāciju, ar Eiropas komisijas atbalstu tika veikta ārējā eksperta (Somijas eksperts - Jari Romanainen) izvērtējums par Tehnoloģiju pārneses programmas struktūru, atbalsta instrumentiem un programmas īstenošanu. 2017.gada 30.jūnijā eksperts prezentēja secinājumus par programmas īstenošanas procesu un priekšlikumus turpmākajai pasākuma pilnveidei. Viens no būtiskiem secinājumiem, ko eksperts prezentēja savā izvērtējumā saistīts ar esošo atbalsta summu 300 000 *euro* apmērā pētniecības rezultātu komercializācijai. Izvērtējumā tika norādīts, ka šāds finansējums augsta tehnoloģijas gatavības līmeņa komercializācijas gadījumos būtu pietiekams tikai pie nosacījuma, kad nav nepieciešami ievērojami resursu ieguldījumi eksperimentālās izstrādes (tai skaitā prototipu izgatavošanai) nodrošināšanai. Lai nodrošinātu, ka finansējums ir pieejams arī tādos gadījumos, kad vajadzīgi lielāki resursi atbalstāmajām darbībām, būtu nepieciešams rast iespēju palielināt maksimālo atbalsta apjoma summu.MK noteikumi Nr.692 jau šobrīd paredz iespēju īstenot komercializācijas projektu, ja tiek ievērots MK noteikumu Nr.692 31.6.punkts, kas skaidri definē, ka ienākumi, ko pētniecības organizācija gūst par tādu projektu komercializāciju, kuri līdzfinansēti no šo noteikumu 17.1.6.apakšpunktā minētā fonda, ir jāiegulda pētniecības organizācijas pamatdarbībā.Līdz ar to, lai sekmētu pētniecības rezultātu komercializācijas un patentēšanas fonda efektīvāku darbību, MK noteikumi Nr.692 tiek papildināti ar jaunu nosacījumu, paredzot iespēju palielināt pieejamo atbalsta summu ar saimniecisko darbību nesaistītam pētniecības projektam ar augstu komercializācijas potenciālu līdz 600 000 *euro*, ja projekts saņēmis vērtēšanas komisijas apstiprinājumu. Jau šobrīd LIAA izstrādātie vērtēšanas kritēriji paredz, ka komercialziācijas projekta pieteikumā tiek vērtēts komercializācijas potenciāls. Vērtēšanā tiek ņemti vērā šādi aspekti:* ārējā eksperta vērtējums, ka pētniecības rezultāti ir komercializējami;
* plānotā TRL (tehniskais gatavības līmenis) sasniegšana ļoti iespējama;
* produktam vai tehnoloģijai, salīdzinot ar analogiem risinājumiem, piemīt skaidri definētas priekšrocības pielietojumam vienā vai vairākās tautsaimniecības nozarēs, un to ir iespējams objektīvi un kvantitatīvi novērtēt;
* ir veikta tirgus analīze, identificēts mērķa tirgus un izvērtēta tā pieejamība;
* produktam vai tehnoloģijai ir būtiska nozīme strauji augošu tirgu paplašināšanā un ir īpaši augsts investīciju piesaistes potenciāls;
* komercializācijas stratēģija un plāns ir pamatots un paredz vairākas komercializācijas alternatīvas; aprēķini pierāda, ka komercializācija ir ekonomiski pamatota.

Papildus tiek vērtēts, vai produktu/tehnoloģiju ir salīdzinoši vienkārši nokomercializēt, un vai produkts/tehnoloģija ir patentējama. Augstāks punktu skaits, kas saņemts projekta pieteikuma vērtēšanā, kopumā liecina, ka projektam piemīt augstāka pievienotā vērtība un augstāks komercializācijas potenciāls. Turklāt, finansējums šādiem projektiem tiks palielināts tikai gadījumā, kad tas būs saņēmis MK noteikumu Nr.692 23.punktā minētās vērtēšanas komisijas saskaņojumu.Paredzēts, ka ieviešot šāda veida atbalsta pasākumu, kas nodrošina nepieciešamo finansējumu laikietilpīgu pētījumu realizācijai (piemēram, medicīnas un farmācijas jomās), kopumā varētu sekmēt arī iznākuma rādītāju sasniegšanu un palielināt atbalstīto pētniecības rezultātu skaitu komercializācijā.Lai komercializācijas projektam paredzētais maksimāli pieejamais finansējums tiktu izmantots efektīvi un tas nebūtu jāizlieto saistītajām aktivitātēm (piem., īpašumtiesību reģistrēšana), kuru īstenošanai arī nepieciešams ievērojams finansējums, noteikumu projekta 13.punkts paredz ieviest atsevišķu atbalsta pakalpojumu – intelektuālā īpašuma nostiprināšana. Jaunais atbalsta pakalpojums intelektuālā īpašuma tiesību reģistrācijai būs pieejams pētniecības organizācijām, ar pieejamo finansējumu līdz 25 000 euro un maksimālo intensitāti 90% apmērā.Lai nodrošinātu atbilstību Eiropas Komisijas “Nostādņu par valsts atbalstu pētniecībai, izstrādei un inovācijai” (2014/C 198/01) 19.punktā minētajam par pētniecības organizāciju nesaimnieciska rakstura darbībām, MK noteikumu Nr.692 31.punkts noteic, ka pētniecības organizācijas 29.1, 30. un 31.1.punktā norādīto finansējumu var saņemt tikai gadījumā, ja pētniecības organizācija atbilst visiem 31.punkta apakšpunktos noteiktajiem nosacījumiem. Ņemot vērā publisko pētniecības organizāciju praktisko pieredzi jau apstiprināto komercializācijas projektu īstenošanā, tika secināts, ka MK noteikumos Nr.692 ietvertā prasība komercializācijas stratēģijas izstrādei, ko iespējams veikt tikai ārpakalpojuma veidā, atsevišķos gadījumos ievērojami pazemina izstrādātās stratēģijas kvalitāti. Tika secināts, ka ārpakalpojumā veicot komercializācijas stratēģijas izstrādi, procesā ne vienmēr tiek iesaistīta pētnieciskā organizācija un tās projekta personāls, tādējādi palielinot iespēju zaudēt būtisko sasaisti ar projekta ideju un mērķiem.Līdz ar to, izvērtējot katra projekta sarežģītības pakāpi un katras pētniecības organizācijas kapacitāti un personāla profesionālo kvalifikāciju, MK noteikumu projekts tiek papildināts ar attiecīgiem grozījumiem, kas dos iespēju pētnieciskajām organizācijām izvēlēties optimālāko variantu komercializācijas stratēģijas izstrādei – veikt to kā ārpakalpojumu pilnībā, daļēji ārpakalpojumā un daļēji saviem spēkiem, vai pilnībā veicot to, izmantojot pētniecības organizācijas kapacitāti.LIAA kā tehnoloģiju pārneses, tai skaitā inovāciju vaučeru ieviesēja izvēle ir pamatojama ar to, ka Latvijā kopš iepriekšējā ES fondu 2007.-2013.gada plānošanas perioda privātajā sektorā nav izveidojusies neviena organizācija, kas nodarbotos ar vispārēju zināšanu un tehnoloģiju pārneses procesu uzraudzību, kontroli un veicināšanu, proti, pārraudzītu visu PPO zinātnisko potenciālu, lai identificētu un veicinātu to zinātnisko pētījumu komercializāciju, kuri ir ar visaugstāko komercializācijas potenciālu.Lai padarītu vaučera atbalsta mehānismu maksimāli efektīvu un ātru, tiek paredzēts, ka, piesakoties uz vaučera atbalstu, komersants norāda vēlamo pakalpojuma sniedzēju. LIAA pienākums ir pārbaudīt, vai norādītais pakalpojuma sniedzējs atbilst MK noteikumos Nr.692 norādītajām prasībām, kā arī pārbaudīt, vai konkrētais pakalpojuma sniedzējs ir atbilstošākais jauna produkta vai tehnoloģijas izstrādē. Līdz ar to, tieši LIAA, izmantojot savas specifiskās zināšanas un īpaši atlasītos darbiniekus, tai skaitā tehnoloģiju skautus, ļauj komersantam pieņemt pamatotu lēmumu par tālāku attīstību. Attiecīgi pašam komersantam pirmreizēji veicot konkrēta produkta vai tehnoloģijas izstrādi, nav nepieciešamās pieredzes, lai spētu secināt kādā attīstības stadijā konkrētais produkts vai tehnoloģija ir un kādi ir tālākie soļi tā attīstībai. Papildus, ņemot vērā līdzšinējo akadēmiskās vides un komersantu vides kūtro sadarbību, kā arī vadoties no praktiskās pieredzes konsultāciju sniegšanā, ir secināms, ka komersantam nav pietiekamu zināšanu par konkrētā produkta/tehnoloģijas specifisku un iespējām, kādā MK noteikumos Nr.692 noteiktie pakalpojuma sniedzēji var palīdzēt attīstīt komercdarbību. Attiecīgi LIAA pienākums jauna produkta vai tehnoloģijas izstrādes plānošanas posmā, t.sk. procesos, kuri ir saistīti ar piemērotākā pakalpojuma sniedzēja atrašanu un izvēli, sniegt konsultatīvo atbalstu.LIAA piedāvātais atbalsta mehānisms paredz nodrošināt šādu pakalpojumu klāstu komersantam:1) Potenciālo klientu loka apzināšana – tiek veikta sākotnējā klientu informēšana par pieejamajiem atbalsta pakalpojumiem un to priekšrocībām, ieguvumiem; tiek iegūts sākotnējais viedoklis no komersantiem par to vajadzībām;2) Potenciālo klientu uzrunāšana – pamatojoties uz konkrēta komersanta vajadzībām, tiek piemeklēts un piedāvāts atbilstošākais risinājums vaučera izmantošanai (konkrēta informācija par iespējamajiem produkta / tehnoloģijas attīstības virzieniem un sadarbību ar pētniecības organizācijām, vaučeru atbalsta intensitātēm, vaučeru veidiem, atbalstāmajām darbībām utt.);3) Konsultāciju sniegšana – par iesnieguma sagatavošanu, par sadarbības iespējām ar pētniecības organizācijām, par PO pieejamo aprīkojumu, kompetencēm, sniegtajiem pakalpojumiem un PO darbības virzieniem (izmantojot skautu kompetenci); par izmaksu un darbību attiecināmības jautājumiem, vispārīgas konsultācijas par pieejamo atbalstu un atbalsta intensitātēm; konsultācijas par komercializācijas procesu (jauna produkta izstrāde, ieviešana ražošanā un virzīšana tirgū);4) Projektu atlase, pieteikumu izskatīšana, atbalsta lēmuma pieņemšana un līguma slēgšana, projekta īstenošanas kontrole utt.;5) Pakalpojumu sniedzēju saraksta izveide – palīdz komersantam izvēlēties atbilstošāko pakalpojuma sniedzēju projekta īstenošanai;6) Atbalsts uzņēmuma attīstībai – informācijas nodrošināšana par iespējamiem eksporta tirgiem un iekļūšanu tajos;7) Zināšanu un praktiskās pieredzes apmaiņas nodrošināšana jautājumos, kas skar intelektuālā īpašuma aizsardzību un pārvaldību;8) Investoru piesaistes nodrošināšana – vietējo un starptautisko sadarbības partneru un noieta tirgu meklēšana, nodrošinot pieeju tehnoloģiju skautu, biznesa inkubatoru, akseleratoru un ārvalstu pārstāvniecību kontaktu tīklam;9) LIAA kā sadarbības platforma – komersantam, apmeklējot LIAA organizētos izglītojošos seminārus un tīklošanās pasākumus, iespējams stiprināt savu sadarbību ar pētniecības organizācijām un citiem komersantiem, apzināt savstarpējās vajadzības, kopīgi ģenerēt idejas uzņēmuma tālākai attīstībai, iegūt papildu informāciju turpmākai LIAA piedāvāto atbalsta pakalpojumu izmantošanai utt.Komersantam pēc atbalsta līguma noslēgšanas tiek izsniegts inovāciju vaučeris, norādot: vaučera numuru, derīguma termiņu, summu, mērķi vaučera izmantošanai un komersantu, kam izsniegts vaučers. Vienlaikus LIAA izveido un uztur publisko reģistru - izsniegto vaučeru sarakstu.Lai veicinātu inovācijas aktivitāti Latvijas uzņēmumos un sekmētu Tehnoloģiju pārneses sistēmas efektivitāti, paredzēts paplašināt inovācijas vaučeru atbalsta pakalpojuma tvērumu arī uz lielajiem uzņēmumiem.Inovāciju vaučera atbalsta pakalpojumi tiek papildināti ar jaunu atbalstāmo darbību – inovāciju un tehnoloģiju audita pakalpojumu. Atbalsts inovāciju un tehnoloģiju auditam komerantam sniedz atbilstošu uzņēmuma situācijas novērtējumu par produkta, tehnoloģijas vai piedāvātā pakalpojuma attīstīšanas potenciālu, rūpnieciskā īpašuma tiesību nostiprināšanas potenciālu, kā arī novērtējumu par produkta vai tehnoloģijas sertificēšanas un testēšanas potenciālu. Rezultātā veiktais audits ļaus komersantam novērtēt esošo uzņēmuma situāciju un uzlabot visu inovācijas procesā iesaistīto resursu izmantošanu, kā arī sekmēs turpmākā attīstības plāna izstrādi.1.2.1.2. pasākuma īstenošanas ietvaros tiek precizēti arī nosacījumi attiecībā uz augsti kvalificētu darbinieku piesaisti. Līdz šim MK noteikumi Nr.692 paredzēja, ka augsti kvalificētus darbiniekus var piesaistīt tikai jaunuzņēmumi, taču MK noteikumu Nr.692 grozījumi paredz, ka turpmāk augsti kvalificētus darbiniekus varēs piesaistīt jebkurš komersants, kas atbilst sīkā (mikro), mazā, vidējā vai lielā komersanta statusam, tai skaitā arī jaunuzņēmumiem. Papildus MK noteikumu Nr.692 esošajām prasībām augsti kvalificēta darbaspēka piesaistē, noteikumu projekts paredz, ka komersants varēs saņemt atbalstu ne vairāk kā par trīs augsti kvalificētu darbinieku piesaisti, kā arī to, ka piesaistītais darbinieks nav strādājis pie komersanta un tā saistīto personu grupā pēdējo trīs gadu laikā. Kvalificēto darbinieku skaita ierobežojums neattieksies uz komersantiem, kam lēmumu par atbalsta piešķiršanu pieņem saskaņā ar normatīvajiem aktiem jaunuzņēmumu darbības atbalsta jomā.Inovāciju vaučera pakalpojumi tiek papildināti arī ar jaunu atbalsta vaučeri, kura summa nepārsniedz 5 000 euro ar maksimālo atbalsta intensitāti 100% apmērā tehniski ekonomiskās priekšizpētes veikšanai, rūpniecisko pētījumu veikšanai, eksperimentālai izstrādei vai rūpnieciskā dizaina izstrādei. Minētais vaučeris komersantam paredzēts kā vienreizējs atbalsta pasākums, ja tas iepriekš nav saņēmis valsts atbalstu sadarbībai ar pētnieciskajām organizācijām Tehnoloģiju pārneses programmas īstenošanas ietvaros. Tā sauktā “iepazīšanās vaučera” būtība ir radīt komersantu interesi par tehnoloģiju pārneses programmu un tās sniegtajām iespējām. Komersants var izvēlēties šī vaučera veidu, lai saprastu, kā kopumā darbojas sistēma un vienlaikus izvērtēt, vai ir lietderīgi ieguldīt privātos līdzekļus, lai pretendētu uz tā sauktā “klasiskā vaučera” atbalsta saņemšanu 25 000 euro apmērā. Lai saņemtu “klasiskā vaučera” atbalsta pakalpojumu, komersantam nav pienākums obligāti izmantot “iepazīšanās vaučeri”. Pamatojoties uz somu eksperta Jari Romanainen veikto izvērtējumu par Tehnoloģiju pārneses programmas struktūru, atbalsta instrumentiem un programmas īstenošanu un izvērtējumā iekļautajām rekomendācijām, MK noteikumu Nr.692 grozījumi tiek precizēti attiecībā uz esošo atbalsta vaučeru atbalsta intensitāti tehniski ekonomiskās priekšizpētes veikšanai, rūpniecisko pētījumu veikšanai, eksperimentālai izstrādei, rūpnieciskā dizaina izstrādei, jauna produkta vai tehnoloģijas sertificēšanai un testēšanai paaugstinot to no 60% līdz 85%. Šāda atbalsta intensitāte 85% apmērā tiks noteikta arī no jauna ieviestajai atbalstāmajai darbībai – inovāciju un tehnoloģiju audita pakalpojumam. Plānots, ka jaunās izmaiņas veicinās komersantu intereses pieaugumu par vaučeru atbalsta pakalpojumiem, kā rezultātā pozitīvi tiktu ietekmēts arī kopējais piesaistītā privātā finansējuma apjoms. Paredzēts, ka ar piemēroto intensitāti 85% apmērā iespējams piesaistīt lielāku privātā finansējuma apjomu, nekā ar piemēroto intensitāti 60% apmērā.Pakalpojuma apmaksas kārtība būs noteikta sadarbības līgumā par vaučeru sistēmas darbību. Šis LIAA izsniegtais vaučers tiks noformēts kā garantijas raksts, proti, vaučers apliecinās, ka LIAA pakalpojuma sniedzējam veiks apmaksu par konkrētajam komersantam sniegto pakalpojumu. Līdz ar to pievienotās vērtības nodokļa rēķina izrakstīšana par sniegto pakalpojumu un pievienotās vērtības nodokļa samaksa tiek veikta valsts budžetā vispārējā kārtībā atbilstoši pievienotās vērtības nodokli regulējošiem normatīvajiem aktiem.Lai sekmētu komersantu iespēju realizēt inovatīvas idejas, pārvēršot tās konkurētspējīgos produktos vai pakalpojumos, tiek papildinātas Tehnoloģiju pārneses centra atbalstāmās darbības. Jaunā atbalsta mērķis ir veicināt mazo un vidējo komersantu iespēju izmantot programmas “Apvārsnis 2020” MVK instrumenta ietvaros pieejamās investīcijas.Projekta pieteikums, kas tiek iesūtīts Eiropas Komisijai, lai pretendētu uz pieejamo finansējumu programmā “Apvārsnis 2020” Mazo un vidējo komersantu instrumenta ietvaros, vērtēšanas procesā var saņemt maksimālo punktu skaitu – 15 punkti.Ja projekts tiek novērtēts kā augstas kvalitātes un gatavības projekts, taču ierobežotā ES finansējuma dēļ netiek virzīts finansējam piešķiršanai, Eiropas Komisija projektam piešķir Izcilības sertifikātu (*Seal of Excellence*).Izcilības sertifikāts tiek piešķirts, ja projekts, kas pretendējis uz finansējumu 1.fāzē un saņēmis 13 vai vairāk punktus no nepieciešamajiem 15 punktiem. Izcilības sertifikāts tiek piešķirts arī, ja projekts, kas pretendējis uz finansējumu 2.fāzē un saņēmis 12 vai vairāk punktus no nepieciešamajiem 15 punktiem.Lai komersants varētu pieteikties uz pieejamo atbalstu Tehnoloģiju pārneses programmā, komersantam sākumā jāsniedz pieteikums programmas “Apvārsnis 2020” MVK instrumenta ietvaros 1.fāzē un jāsaņem Eiropas Komisijas Izcilības sertifikāts. Līdz ar to, MK noteikumi Nr.692 tiek papildināti ar šādu atbalstāmo darbību – tehniski ekonomiskās priekšizpētes izstrāde ar mērķi sagatavot pieteikumu iesniegšanai 2.fāzē programmas “Apvārsnis 2020” MVK instrumenta ietvaros. Aktivitātei pieejamais finansējums ir 50 000 euro ar maksimālo intensitāti 100% apmērā.Vienlaikus informējam, ka Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.5. pasākuma "Atbalsts starptautiskās sadarbības projektiem pētniecībā un inovācijās" (turpmāk – 1.1.1.5.pasākums) ietvaros arī paredzēts īstenot programmas "Apvārsnis 2020" virs kvalitātes sliekšņa novērtētus, bet finansējumu nesaņēmušus projektus. Taču būtiski atzīmēt, ka 1.1.1.5. pasākuma ietvaros atbalsts paredzēts noteiktām programmas "Apvārsnis 2020" apakšprogrammām (Marijas Sklodovskas-Kirī stipendijas apakšprogrammā, Eiropas Zinātnes padomes *Frontier Research* granti, Izcilības izplatīšanas un dalības paplašināšanas apakšprogrammā ERA Chairs, kopuzņēmuma ECSEL ietvaros apstiprināta projekta no Eiropas strukturālajiem un investīciju fondiem finansējamas darba paketes atbalsts), neparedzot sniegt atbalstu programmas “Apvārsnis 2020” MKV instrumenta 1.fāzes ietvaros Izcilības sertifikātu (*Seal of Excellence*) saņēmuša projekta īstenošanai. Tādējādi 1.1.1.5. pasākuma un 1.2.1.2.pasākuma ietvaros pieejamais atbalsts nepārklājas.Turklāt, iesniedzot projekta pieteikumu, LIAA veiks projekta pieteicēja iesniegtās informācijas (apliecinājuma) pārbaudi, lai pārliecinātos, ka komersants nav uzsācis nekādas darbības tehnoloģiski ekonomiskās priekšizpētes veikšanai līdz projekta apstiprināšanas brīdim.Līdz šim atbalsts 1.2.1.2. pasākuma ietvaros komersantiem tika sniegts inovācijas vaučera veidā, piemērojot *de minimis* atbalsta normas. Taču, 1.2.1.2. pasākuma īstenošanas praksē tika konstatēti gadījumi, kad komersantiem nav iespējams piesaistīt inovācijas vaučera finansējumu, jo ir pārsniegts maksimālais *de minimis* atbalsta apmērs citās atbalsta programmās. Līdz ar to, lai komersantiem nodrošinātu iespēju turpināt attīstīt uzņēmējdarbību un saņemt atbalstu, MK noteikumi Nr.692 tiek papildināti ar iespēju saņemt atbalstu inovācijas vaučera aktivitātēm, piemērojot arī Komisijas 2014.gada 17.jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (GBER) 25. un 28.pantu. Tādējādi tiks nodrošināts, ka komersants atkarībā no situācijas var izvēlēties vienu vai otru atbalsta veidu – paredzot iespēju pretendēt uz GBER atbalstu un *de minimis* atbalstu izmantot citā atbalsta programmā (neizsmeļot pieejamo *de minimis* atbalstu Tehnoloģiju pārneses programmā).Noteikumu projekts attiecīgi tiek papildināts ar atbilstošiem vispārīgiem nosacījumiem no regulas Nr.651/2014, tai skaitā ar stimulējošās ietekmes nosacījumiem, kumulācijas nosacījumiem, kā arī ar konkrētai atbalsta kategorijai piemērojamām atbalsta intensitātēm un pieļaujamām attiecināmajām izmaksām. Regulas Nr.651/2014 prasības piemērotas ievērojot, lai netiktu ierobežotas komersanta tiesības brīvi izvēlēties pakalpojuma sniedzēju.MK noteikumu 171.1.12. apakšpunktā ir norādīts, ka Centrs izstrādā kārtību, kādā jaunuzņēmumiem tiek piešķirts šajā punktā norādītais atbalsts un saskaņo to ar atbildīgo iestādi. Minētajā kārtībā attiecīgi tiek atrunāti gan kritēriji, kādiem uzņēmumiem šis atbalsts tiks piešķirts, gan kā pasākumu izmaksu tiks sadalītas uz komersantiem un uzskaitītas kā *de minimiss* atbalsts.Darbības programmā “Izaugsme un nodarbinātība” 1.2.1. specifiskā atbalsta mērķa ietvaros tiek plānota trīs iznākuma rādītāju sasniegšana un vērtības tiek akumulētas no trim pasākumiem – 1.2.1.1.pasākuma “Atbalsts jaunu produktu un tehnoloģiju izstrādei kompetences centru ietvaros”, 1.2.1.2.pasākuma “Atbalsts tehnoloģiju pārneses sistēmas pilnveidošanai” un 1.2.1.4.pasākuma “Atbalsts jaunu produktu ieviešanai ražošanā”:a. i.1.2.1.ak (CO01) “Atbalstīto komersantu skaits” (Plānotā vērtība uz 2023.gadu - 450)b. i.1.2.1.bk (CO02) “Atbalstīto komersantu skaits, kas saņem grantus” (Plānotā vērtība uz 2023.gadu - 450)c. i.1.2.1.ck (CO28) “To komersantu skaits, kuri saņem atbalstu, lai laistu tirgū jaunus produktus” (Plānotā vērtība uz 2023.gadu - 450).Esošā MK noteikumu Nr.692 8.panta redakcija paredz tikai divu iznākuma rādītāju uzskaiti - i.1.2.1.bk (CO02) “Atbalstīto komersantu skaits, kas saņem grantus” un i.1.2.1.ck (CO28) “To komersantu skaits, kuri saņem atbalstu, lai laistu tirgū jaunus produktus”, līdz ar to nepieciešams attiecīgi precizēt MK noteikumu Nr.692 8.panta 8.2.apakšpunktu.Saskaņā ar darbības programmas “Izaugsme un nodarbinātība” papildinājuma 1.pielikumā noteikto, 1.2.1.2.pasākums atbilst 62. (Tehnoiloģiju pārnese un augstskolu uz uzņēmumu sadarbība) un 64.intervences kodam (Pētniecības un inovācijas procesi MVU).Ņemot vērā to, ka noteikumu projekts paredz vairākas būtiskas izmaiņas, LIAA kā finansējuma saņēmējam iespējams būs nepieciešams veikt attiecīgas izmaiņas tās iekšējās kārtības noteikumos par atbalsta piešķiršanu pētniecības organizācijām un komersantiem. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija un Latvijas Investīciju un attīstības aģentūra. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pētniecības organizācijas, kuras ir Izglītības un zinātnes ministrijas Zinātnisko institūciju reģistrā reģistrētas augstskolas, kas ir atvasinātas publiskas personas, šo augstskolu aģentūras un augstskolu struktūrvienības, kā arī zinātniskie institūti, kas ir atvasinātas publiskas personas; mikro, mazie, vidējie un lielie komersanti, tai arī skaitā jaunuzņēmumi. |
| 2. | Tiesiskā regulējuma ietekme uz tautsaimniecību un administratīvo slogu | Tiesību akta projekta tiesiskais regulējums radīs pozitīvu ietekmi uz uzņēmējdarbības vidi un mikro, mazajiem, vidējiem un lielajiem komersantiem, nodrošinot labvēlīgus nosacījumus konkurences paaugstināšanai, inovāciju apjoma pieaugumam un ilgtermiņa ekonomiskās efektivitātes pieaugumam.Turklāt, projekta tiesiskais regulējums pozitīvi ietekmēs arī konkurenci – tas neierobežo pakalpojumu sniedzēju loku, neierobežo piegādātāju iespējas konkurēt, kā arī neierobežo pircējiem vai pakalpojumu saņēmējiem pieejamo izvēli. Visām projekta mērķgrupām atbilstoši pieejamajam atbalsta pasākumam tiek nodrošinātas vienlīdzīgas iespējas, neradot priekšrocības atsevišķām mērķgrupām.Projekts paredz, ka atsevišķiem pakalpojumiem tiek paplašināts pakalpojumu sniedzēju loks, piemēram, turpmāk tehniski ekonomisko priekšizpēti un produkta rūpnieciskā dizaina izstrādi varēs veikt ne tikai pētnieciskās organizācijas, bet arī ES dalībvalstī, EEZ valstī vai Šveices konfederācijā reģistrēts komersants.Inovāciju atbalsta pakalpojumu mērķis ir veicināt inovācijas aktivitāti komersantos, līdz ar to projekts veicinās arī patērētāju iespējas izvēlēties, kur iegādāties preci vai pakalpojumu, kā rezultātā tiks sekmēta arī klientu mobilitāte.Projekta tiesiskais regulējums nerada tiešu ietekmi uz vidi, cilvēka veselību un NVO.Tiesību akta projekta tiesiskā regulējuma apstiprināšanas gadījumā Latvijas Investīciju un attīstības aģentūrai kā finansējuma saņēmējam būs jāveic grozījumi noslēgtajā vienošanās ar Centrālo finanšu un līgumu aģentūru, lai pielāgotu to grozījumu būtībai attiecībā uz jaunajiem atbalsta pasākumiem un esošā budžeta sadalījumu. Papildus, iespējams, būs jāveic precizējumi arī LIAA izstrādātajās kārtībās par atbalsta piešķiršanu. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Līdz ar sertificējamo izdevumu samazināšanu 1.2.1.2.pasākumā tie tiks attiecīgi palielināti 1.2.1.1.pasākumā, un ir nepieciešams veikt grozījumus Darbības programmas "Izaugsme un nodarbinātība" 1.2.1. specifiskā atbalsta mērķa "Palielināt privātā sektora investīcijas P&A" 1.2.1.1. pasākuma "Atbalsts jaunu produktu un tehnoloģiju izstrādei kompetences centru ietvaros" pirmās, otrās un ceturtās projektu iesniegumu atlases kārtas īstenošanas noteikumos. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Komisijas 2014. gada 17. decembra Regula (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu.Komisijas 2013. gada 18. decembra Regula (EK) Nr. 1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Komisijas 2014. gada 17. decembra Regula (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regulas Nr.651/2014 1.panta 3.punkta “c”, “d” un “e” apakšpunkts, 4.punkta “a” apakšpunkts un 5.punkts | Noteikumu projekta 52.punkts | Ieviests pilnībā. | Stingrākas prasības neparedz |
| Regulas Nr.651/2014 2.panta 18.punkts | Noteikumu projekta 39.punkts | Ieviests pilnībā. | Stingrākas prasības neparedz |
| Regulas Nr.651/2014 6.panta 2.punkts un 2.panta 23.punkts | Noteikumu projekta 52.punkts | Ieviests pilnībā. | Stingrākas prasības neparedz |
| Regulas Nr.651/2014 9.panta 1. un 4.punkts | Noteikumu projekta 52.punkts | Ieviests pilnībā. | Stingrākas prasības neparedz |
| Regulas Nr.651/2014 12.panta 1.punkts | Noteikumu projekta 52.punkts | Ieviests pilnībā. | Stingrākas prasības neparedz |
| Regulas Nr.651/2014 18.pants, 25.pants un 28.pants | Noteikumu projekta 52.punkts | Ieviests pilnībā. | Stingrākas prasības neparedz |
| Regulas Nr.651/2014 18.panta 2.punkts, 25.panta 5.punkta “b”, “c” un “d” apakšpunkts, 25.panta 6.punkta “a” apakšpunkts un 25.panta 7.punkts, 28.panta 3.punkts | Noteikumu projekta 52.punkts | Ieviests pilnībā. | Stingrākas prasības neparedz |
| Regulas Nr.651/2014 18.panta 3.punkts, 25.panta 3. un 4.punkts, 28.panta 2.punkta “a” apakšpunkts | Noteikumu projekta 52.punkts | Ieviests pilnībā. | Stingrākas prasības neparedz |
| Regulas Nr.651/2014 2.panta 24.punkts, 1.pielikums | Noteikumu projekta 24.punkts | Ieviests pilnībā. | Stingrākas prasības neparedz |
| Vispārēja atsauce uz Regulas Nr. 651/2014 darbības periodu | Noteikumu projekta 52.punkts | Ieviests pilnībā. | Stingrākas prasības neparedz |
| Vispārēja atsauce uz Regulu Nr. 1407/2013 | Noteikumu projekta 49. un 50.punkts | Ieviests pilnībā. | Stingrākas prasības neparedz |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | 20 darbdienu laikā no atbalsta pasākuma stāšanās spēkā Eiropas Komisijai tiks nosūtīta kopsavilkuma informācija par atbalsta pasākumu, izmantojot Komisijas elektroniskās paziņošanas sistēmu, ievērojot regulas Nr.651/2014 11.panta a)apakšpunktu. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām EM tās tīmekļa vietnē publicē informāciju par noteikumu projektu un tā virzību. |
| 2. | Sabiedrības līdzdalība projekta izstrādē | Noteikumu projekts 2018.gada 16.janvārī ievietots Ekonomikas ministrijas tīmekļa vietnē:<https://em.gov.lv/lv/par_ministriju/sabiedribas_lidzdaliba/diskusiju_dokumenti/industriala_politika/>, lūdzot sniegt priekšlikumus par projektu līdz 2018.gada 30.janvārim. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija un Latvijas Investīciju un attīstības aģentūra kā projekta īstenotājs, kā arī Centrālā finanšu un līgumu aģentūra kā sadarbības iestāde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Ministru prezidenta biedrs,

ekonomikas ministrs A.Ašeradens

Rubika, 67013022

Iveta.Rubika@em.gov.lv